
Els ventalls al-luvials mostren formes a la seva superfície que es poden relacionar 
amb processos deposicionals, erosius o de meteorització. La literatura especialitzada 
ha demostrat que la forma de la superfície i la morfometria dels ventalls pot utilitzar- 
se com un indicador de l'evolució i dels canvis en els processos geomorfològics que 
els formaren. En aquest estudi es presenta la caracterització morfològica de la 
superfície de dos ventalls al-luvials, es Caló i es Barrancar, situats a les costes nord- 
orientals de l'illa de Mallorca. Aquests ventalls tingueren el seu màxim 
desenvolupament durant períodes de refredament climàtic i nivells marins baixos del 
Pleistocè Superior a l'Holocè. Actualment, els processos de sedimentació al-luvial 
són pràcticament inexistents, localment sobre la seva superfície es produeixen 
processos d'aixaragallament, formació incipient de sòls i hi creix una densa coberta 
vegetal. A més a més, el canal que els travessa circula encaixat des de l'àpex fins a la 
costa. Per a la caracterització morfològica s'han utilitzat niguls de punts LIDAR 
explotats amb eines GIS que han permès construir models digitals d'elevacions d'alta 
precisió. A partir d'aquests models de la superfície dels ventalls, s'ha pogut 
identificar la presència de dues terrasses al-luvials adjacents al canal principal i algun 
paleocanal. Aquestes terrasses representen dos moments d'incisió del canal que 
poden relacionar-se amb canvis ambientals ocorreguts a l'inici de l'Holocè (9-4 Ra), 
així com també a una disminució en la disponibilitat de sediment i a un progressiu 
ascens en el nivell de la mar. 

Paraules clau: ventall alluvial, MDE, LIDAR, processos d'incisió, Holocè, 
Mallorca. 


ALLUVIAL FAN TERRACES AND HOLOCENE DISSECTION PROCESSES: 
FAN CHARACTERIZATION USING LIDAR-BASED DEMS. Alluvial fans shovv 
different forms that may be related to depositional, erosive or vveathering processes. 
Specialized literature has demonstrated hovv the fan surface shape and morphometry 
can be used as an evolution indicator in terms of changes in geomorphological 
processes that shaped the fans. In this study, vve present the morphological 
characterization of two alluvial fan surfaces (Es Caló and Es Barrancar) located in 
the Northeastern coasts of Mallorca. These fans reached their maximum development 
during Late Pleistocene-Holocene climate cooling periods and low sea levels. 
Currently, alluvial sedimentation processes on Es Caló fan and Es Barrancar fan are 
scarce, also locally there are gullying processes and incipient soil formation and a 
dense vegetation cover. The main channel run incised within the alluvial deposits 
from the apex until the shore. By means of LIDAR point cloud datasets analysis, a 
morphological fan surface characterization has been performed assisted by GIS tools. 
This has allowed building high-resolution digital elevation models of each fan. In 

this sense, using these fan surface models, presence of two alluvial terraces adjoining 
the main channel and some paleochannels were identified. These terraces represent 
two fan dissection events which could be related to environmental changes during the 
onset of the Holocene (9-4 ka), as well as decreasing sediment supply and rising sea 


level. 

Introducció 


Els ventalls al-luvials han estat estudiats 
des de fa dècades com un dels registres de 
sediments més importants relacionats amb 
els climes quaternaris a zones àrides i 
semiarides (Blair i McPherson, 2009; 
Harvey, 2011). Són diversos els processos 
responsables de la construcció de la forma 
dels ventalls al-luvials. Per una banda, 
existeixen processos deposicionals tals com 
els debris-flows, els corrents 
hiperconcentrats o els corrents laminars 
(Blikra i Nemec, 1998; Blair, 1999; Harvey 
et al., 2005; Harvey, 2011), en els quals hi 
juga un paper important en el seu 
desenvolupament la proporció de la mescla 
sediment-aigua i, les característiques 
morfològiques i litologiques de la conca, i 
per — l'altra, els processos erosius 
responsables de la incisió de canals que 
també poden dependre de la mescla 
sediment-aigua però també dels canvis en el 
nivell de base (i.e. aixecament tectònic i/o 
eustàcia). La successió dels primers, genera 
relleus positius com l'apilament de nous 
lòbuls deposicionals (Miall, 1996, Harvey, 
2012, De Haas et al., 2016), i per contra, 
l'activació dels segons generen relleus 
negatius com terrasses i canals abandonats 
(Harvey, 2012, Ventra i Nichols, 2013). 

En l'estudi dels terrenys quaternaris un 
dels mètodes preliminars és la generació de 


cartografies geomorfológiques (Lowe i 
Walker, 2015). Mitjançant Plús de 
fotografies aèries, mapes topogràfics i el 
treball de camp, és fàcil desxifrar els 
primers indicis per a entendre quina ha estat 
la història geològica recent i quins han estat 
els processos que han predominat. En el cas 
del ventalls al-luvials, generar mapes de la 
seva extensió i distribució i situar les 
formes més destacades és una peça clau per 
a conèixer l'evolució —geomorfològica 
recent. Una característica que es pot 
destacar de les superfícies dels ventalls és 
que es poden ordenar i/o datar segons la 
seva posició relativa envers el canal actiu, 
grau d'incisió i patró de la xarxa de 
drenatge entre d'altres (VVells et al., 1987, 
McFadden et al., 1989; Bacon et al., 2010, 
Regmi et al., 2014). De la diversitat de 
mètodes per a caracteritzar i analitzar les 
formes de la superfície terrestre com l'ús de 
fotografies aèries o d'imatges satel-lit, a dia 
d'avui encara una de les més utilitzades és 
la generació de mapes geomorfològics 
assistits per models digitals d'elevacions 
(MDE) (Morton, 2005, Bacon et al., 2010, 
DiBiase et al., 2012, Regmi et al., 2014, 
Lowe i Walker, 2015, Macleod, 2017; 
Boulton i Stokes, 2018). Recentment, amb 
l'aparició de nous mètodes remots per 
obtenir informació de la superfície terrestre 
s'ha fet un salt qualitatiu i quantitatiu en el 
tractament i la presentació de les dades. Un 

d'aquests mètodes és el LIDAR (Laser 
Imaging Detection and Ranging), que s'ha 
col-locat com un dels mètodes més versàtils 
en treballs de geomorfologia (Leatherman 
et al., 2005, Hilley i Arrowsmith, 2008, 
Roering, 2008, DiBiase et al., 2012, 
Roering et al., 2013). 

L'objectiu d'aquest treball és la 
caracterització morfològica de la superfície 
de dos ventalls al-luvials (es Caló i es 
Barrancar) situats al litoral nord-oriental de 
Mallorca. Per dur-ho a terme s'ha treballat 
amb capes de niguls de punts LIDAR per a 
generar MDEs que han permès identificar 
diverses terrasses sobre els ventalls. 
Aquests ventalls són uns dels més estudiats 
en els treballs del Quaternari balear, per la 
qual cosa disposen de descripcions 
sedimentològiques detallades i cronologies 
de les successions estratigràfiques. Aquesta 
informació estratigràfica i cronològica 
permet inferir dins el context evolutiu dels 
ventalls les implicacions de les terrasses 
al-luvials identificades. 


Context geomorfològic de les àrees 
estudiades 


Per a realitzar aquest estudi s'han 
seleccionat dos ventalls al-luvials costaners, 
es Caló i es Barrancar, situats al nord-est de 
Villa de Mallorca. A continuació es 
descriuen les característiques i el context 
geomorfològic de cada ventall. 


Es Caló 

El ventall al-luvial des Caló està 
emplaçat al vessant NW de les Serres de 
Llevant al seu extrem més septentrional 
(Fig. 1). Se situa al peu del front muntanyós 
reblint la zona costanera més deprimida de 
la conca (Fig. 1A). Els materials que la 
constitueixen majoritàriament són calcàries 
i dolomies del Juràssic inferior i algunes 
zones baixes de poca extensió modelades 


sobre margues del Juràssic Superior i 
Cretaci (Bourrouilh, 1983). Els materials 
quaternaris que constitueixen el ventall 
inclouen diversos tipus de dipòsits típics de 
ventall com conglomerats i bretxes, a més 
de dipòsits eòlics (Gómez-Pujol, 1999; 
Pomar, 2016). 

El ventall forma sobre la costa penya- 
segats verticals tallats per l'erosió marina 
amb unes alçades que oscil-len entre 4-15 
m (Fig. 1A). El tram de costa que ocupa es 
pot diferenciar en dos sectors condicionats 
per la geometria i arquitectura del ventall 
des Caló i separats per un espigó artificial 
(Fig. 1A). El sector nord destaca per la 
presència de petits entrants estrets 
relacionats amb la desembocadura del 
torrent (Fig. 1A). El sector sud està 
representat per amplis entrants de forma 
semi-circular amb plataformes d'abrasió 
marina a la base dels penya-segats que 
poden observar-se reblides d'arena o grava 
formant petites platges. Aquesta forma del 
perfil costaner ve condicionat per l'erosió 
diferencial que produeixen els materials del 
ventall que afloren a la costa amb distintes 
resistències a l'erosió marina. La conca està 
constituida per relleus que no superen els 
430 m snm i té una superfície d'1 km’. La 
xarxa de drenatge segueix un patró 
dendriforme, consta de dos tributaris 
principals que circulen radialment cap a 
l'àpex del ventall on conflueixen i formen 
el canal principal (Fig. 1A). La conca té 
forma en planta circular amb la presència 
de dolines a la carena sovint capturades per 
l'erosió remuntant (Fig. 1A). El ventall 
al-luvial des Caló té una superfície de 0,22 
km’. La seva meitat més meridional està 
coberta per un dipòsit d'eolianites al qual 
encara és possible observar-hi formes 
dunars parabòliques. Segons Pomar (2016), 
la superfície del ventall té un perfil convex, 
no supera els 3” d'inclinació mitjana i el 
radi del ventall és de 0,5 km. El sector de la 

Fig. 1. Mapes geomorfològics dels ventalls al-luvials estudiats i les seves conques: es Caló (A) i es 


Barrancar (B). 


Fig. 1. Geomorphological maps of the alluvial fans studied and their catchments: es Caló (A) and es 


Barrancar (B). 


desembocadura presenta un pendent suau 
cabussant cap al NW amb una pendent 
mitjana de 3,6” d'inclinació. La resta es 
disposa cabussant cap a S amb un pendent 
més elevat de 4,95% d'inclinació. Des de 
l'àpex el canal principal circula encaixat 
dins els materials quaternaris del ventall 
seguint la direcció SW per després formar 
un meandre amb un gir de 90° i desembocar 
en direcció NW (Fig. 1A). L'estructura 
geològica de la conca suggereix que aquests 
canvis de direcció tan bruscs del canal estan 
condicionats per tres falles que delimiten la 


conca de direccions E-W, WSW-ENE, N-S 
(Bourrouilh, 1983). 


Es Barrancar 

El ventall al-luvial des Barrancar està 
situat al vessant NW de les Serres de 
Llevant a un quilòmetre cap al SW del 
ventall des Caló (Fig. 1). Ocupa la base del 
front muntanyós i la part més deprimida de 
la conca. Els materials que la constitueixen 
són calcàries i dolomies del Juràssic 
Inferior que corresponen als cims dels 
espadats que delimiten la conca i 
margocalcàries del Cretaci inferior a la 

zona central i més deprimida (Bourrouilh, 
1983). Els materials quaternaris que 
constitueixen el ventall estan composts per 
diversos tipus de depòsits de ventall com 
conglomerats i bretxes, així com també 
alguns —paleosòls i dipòsits eòlics 
(Thompson, 2017). 

El ventall des Barrancar desenvolupa 
sobre la costa penya-segats verticals tallats 
per l'erosió marina que assoleixen unes 
alçades entre 10-18 m (Fig. 1B). El tram de 
costa ocupat pel ventall es caracteritza per 
una meitat nord amb la presència de tres 
amplis entrants en forma de mitja lluna i 
ocupats per estretes platges de còdols i 
graves procedents del desmantellament dels 
penya-segats. La meitat sud es caracteritza 
per un penya-segat continu amb una 
plataforma rocosa estreta a la base coberta 
per blocs i materials detrítics. Aquesta 
forma del perfil costaner ve condicionat per 
l'erosió diferencial que produeixen 
l'arquitectura i els materials del ventall que 
afloren a la costa amb distintes resistències 
a l'erosió marina. La conca està constituida 
per relleus que no superen els 540 m snm i 
té una superfície de 0,72 km’. La xarxa de 
drenatge segueix un patró dendriforme, 
consta de dos tributaris principals que 
circulen quasi paral-lels i conflueixen a 
l'àpex del ventall per formar el canal 
principal. El tributari més llarg té el 
naixement a la capçalera i recorre tota la 
línia axial de la conca fins a assolir l'àpex 
(Fig. 1B). Aquest fet pot estar condicionat 
per la presència d'una falla de direcció 
WNW-ESE que divideix la conca per la 
seva zona central (Bourrouilh, 1983). La 
conca té forma en planta de circ, amb 
l'excepció de la presència de dolines a la 
carena sovint capturades per l'erosió 
remuntant que li confereixen un contorn 
lobulat (Fig. 1B). El ventall al-luvial des 
Barrancar té una superfície de 0,12 km?. La 
superfície del ventall té un perfil convex, no 


supera els 5,52 d'inclinació mitjana i el radi 
del ventall és de 0,38 km. Des de l'àpex el 
canal principal circula encaixat dins el 
materials quaternaris del ventall seguint la 
direcció NW i formant sis meandres de gir 
molt tancat (Fig. 1B). 


Materials i mètodes 


Per a la caracterització morfològica del 
ventall al-luvial des Caló i des Barrancar 
s'ha treballat en dos sentits, d'una banda la 
identificació dels principals trets 
geomorfològics de la zona assistit per la 
interpretació d'ortofotografia aèria i per 
l'altra, la generació de models digitals 
d'elevacions (MDE) de la superfície dels 
ventalls. L'ortofotografia utilitzada ha estat 
la de l'any 2015 proporcionada per 
SITIBSA mitjançant el seu servidor 
(VVMS). En aquest sentit, la utilització de la 
ortofotografia combinat amb campanyes de 
camp ha permès la descripció dels 
principals trets geomorfològics dels ventalls 
i les seves conques (Fig.1). 

Per a la generació de models digitals 
d'elevacions de la superfície dels ventalls 
s'han utilitzat les capes de niguls de punts 
LIDAR que proporciona en format lliure el 
Centro Nacional de Información Geográfica 
(CNIG). S'han descarregat les capes 
PNOA 2014 BAL 526-4400 ORT-CLA- 
RGB, PNOA 2014 BAL 526-4402 ORT- 
CLA-RGB, PNOA 2014 BAL 528- 
4400 ORT-CLA-RGB, 

PNOA 2014 BAL 528-4402 ORT-CLA- 

RGB i PNOA 2014 BAL 528- 
4404 ORT-CLA-RGB corresponents al vol 
de l'any 2014 sobre l'extrem nord de les 
Muntanyes d'Artà (Mallorca). Cada capa 
correspon a una cobertura de superfície de 
2x2 km. Els niguls de punts han estat 
capturats pel sensor amb una densitat de 0,5 
punts/m" i georeferenciats en base al datum 
ETRS89. Els punts duen informació 


62 Boll. Soc. Hist. Nat. Balears, 61 (2018) 


associada de localització (coordenades x, y) 
i elevació (Z) i a més, es classifiquen segons 
si el sensor ha rebut el retorn per part del 
terreny, la vegetació, la mar i edificacions. 
Per a l'explotació de les capes LIDAR i la 
posterior producció d'informació 
topogràfica s'ha utilitzat el programari 
lliure QGIS versió 2.18.13. La utilització de 
les capes de punts amb tota la informació 
associada genera models digitals del terreny 
(MDT) en els quals s'hi inclou la vegetació 
i les edificacions. Aquest fet pot 
distorsionar la informació topogràfica de 


les superfícies dels ventalls ja que la 
presència de boscs pot emmascarar la forma 
del ventall. Per això, s'han reclassificat els 
punts utilitzant els algoritmes LAStools que 
permeten editar i generar nova informació 
de les capes de punts. Això permet generar 
una capa de punts amb únicament dues 
categories: superfície del terreny i la resta. 
L'algoritme  “last2dem” realitza una 
interpolació TIN a partir dels punts 


classificats com a terreny i finalment obté 
el MDE, del qual s'ha extret les corbes de 
nivell amb una equidistància de 1 m. 





Fig. 2. Posició dels transsectes realitzats sobre el ventalls per obtenir els perfils topogràfics. A i B: 
transsectes radials i tranversals. C i D: Transsectes tranversals sobre el recorregut del canal principal. 
Fig. 2. Position of the topographic profiles performed on the fans. A and B: Radial and transverse 
profiles. C and D: Transverse profiles on the main channel path. 

A més a més, amb el complement 
“Qgis2threejs” del QGIS s'han realitzat 
MDEs en 3D de les zones dels ventalls amb 
formes més significatives. 

Per a la caracterització i identificació de 
la forma de la superfície dels ventalls s'han 
realitzat perfils topogràfics a través de 
transsectes radials i transversals seguint el 
mètode utilitzat per Macleod (2017). Els 
perfils topogràfics basats en els MDE s'han 
generat mitjançant el complement "Profile 
tool” del QGIS. Per cada ventall s'han 
realitzat tres transsectes radials des de 
l'àpex fins a la costa. Pel que fa als 
transsectes transversals, se n'han realitzat 
10 as Caló i 7 as Barrancar amb una 
separació de 50 m (Fig. 2. 
Addicionalment, s'han realitzat transsectes 
transversals de detall al llarg del canal 
principal dels ventalls. S'obtingueren 13 
transsectes pels dos ventalls amb una 
separació de 50 m de recorregut del canal 
des de l'àpex fins a la desembocadura. 


Resultats 


Els ventalls  al-luvials estudiats 
presenten la típica forma de gran lòbul 
convex que sobresurt des de la 
desembocadura del barranc i va descendint 
progressivament cap a la costa. També 
mostren un perfil tallat abruptament al 
contacte amb la mar que forma penya- 
segats continus constituits pels materials 
al-luvials. Les observacions 
geomorfològiques i l'anàlisi topogràfic 
mitjançant models digitals d’elevacions 
d'alta resolució (Fig. 3A,C) i models 3D 
(Fig. 3B,D) han identificat fins a dues 
terrasses al-luvials adjacents als meandres 
del canal principal sobre la zona mitjana- 
distal dels ventalls (Fig. 3A,C). A 
continuació, es fa una descripció de les 
formes identificades a la superfície de cada 


ventall amb l'anàlisi dels perfils topogràfics 
generats a partir dels MDE. Primer de tot, 
es fa un visió general de la forma del 
ventall seguint transsectes radials i 
transversals, i a continuació es passa a 
l'anàlisi de perfils del canal en detall. 


Caracterització de la superfície del ventall 
des Caló 

El ventall des Caló mostra als transsectes 
radials una superfície pràcticament 
uniforme des de l'àpex fins a la costa, 
només s'observen algunes petites incisions 
a la zona mitjana que representen els 
meandres del canal. Al transsecte A-D (Fig. 
4) s'hi poden observar dues protuberáncies 
cóncaves que coincideixen amb dos fronts 
de dunes fòssils identificades en aquest 
sector del ventall (Pomar, 2016). Per altra 
banda, els transsectes tranversals mostren 
com l'àpex del ventall el constitueixen la 
unió de dos tributaris (Fig. 4, A-A’ i B-B’) 
que passen a formar un únic canal encaixat 
en forma de “V’(Fig. 4, C-C’). Al perfil D- 
D’ es veu com aigües avall la forma del 
canal es modifica apareixent a un dels 
flancs dues petites inflexions que canvien la 
inclinació de la paret del canal. A partir del 
perfil D-D” i fins el perfil F-F”, es poden 
identificar sobre la superfície del ventall 
diverses incisions que corresponen als 
meandres que van canviant de direcció 
sobre la zona mitjana del ventall. A més a 
més, també s'observen algunes superfícies 
subhoritzontals unides als canals que es 
situen en alçades diferents. Aquestes 
superfícies s'interpreten com a terrasses 
al-luvials. Cal destacar que tots el 
transsectes transversals mostren uns perfils 
basculats suaument vers el NW (Fig. 4, A- 
A” fins J-J’) seguint a grans trets la 
circulació preferent del canal principal. 

Fig. 3. Mapes topogràfics i MDEs d'ombres obtinguts a partir de les capes de punts LIDAR de cada 
ventall. S'hi representen les principals formes identificades sobre la superfície. L'equidistància entre 
les corbes de nivell és de 1 m. A i B: Ventall des Caló. C i D: Ventall des Barrancar. 

Fig. 3. LIDAR-based topographic maps and hillshade DEMs of each fan. Main forms identified on 
the fan surface are represented. Contour lines 1 m. A and B: Es Caló fan. C and D: Es Barrancar 


fan. 


Disposició i forma de les terrasses 

Els transsectes transversals al llarg de 
tot el canal permeten tenir un visió de detall 
de la disposició, forma i relació que tenen 
les terrasses al-luvials respecte del canal 
(veure Fig. 2 per a la localització dels 
transsectes, Fig. 5). Entre els perfils A-A’, 
B-B' i A2-A2', B2-B2', s'observa la forma 
de la desembocadura dels tributaris que 
s'uniran per a formar el canal principal a 
l'àpex. Les incisions que s'observen al 
flanc del canal són xaragalls que renten la 


base del vessant nord de la conca i que 
circulen en aquest punt quasi paral-lels al 
canal. Aquests xaragalls tenen la suficient 
energia com per erosionar tímidament la 
superfície del ventall i assolir el canal 
principal. A partir del perfil C-C”, s'inicia 
el recorregut del canal principal a l'àpex. 
Presenta un forma clara de “V” que sembla 
anar eixamplant-se a l'eix central aigües 
avall (Fig. 5, D-D'). Des del perfil E-E’ fins 
al perfil I-I’ es mostren les formes del canal 
a la zona mitjana del ventall. Aquesta zona 

Fig. 4. Perfils radials i transversals de la superfície del ventall des Caló. Consultar Fig. 2A per a la 
localització dels perfils. 
Fig. 4. Radial and transverse profiles of Es Caló fan surface. See Fig. 2A for profile location. 


es caracteritza per mostrar quatre meandres es defineixen dues terrasses (Tı i T2). La 
ben definits (Fig. 3A i B). Al perfil E-E’ primera (Tı) es situa a uns 8 m per damunt 
s'observa com a la part interior del meandre  elcanal generant una forma d'escaló suau 

Perfils del canal principal del ventall des Caló 











Fig. 5. Perfils tranversals del canal principal del ventall des Caló. Les etiquetes T, i T, assenyalen les 
terrasses al-luvials. Consultar Fig. 2C per a la localització dels perfils. 
Fig. 5. Transverse profiles of the main channel of Es Caló fan. T, and T; labels point the alluvial fan 


terraces. See Fig. 2C for profile location. 


que deixa pas a una superfície plana i 
suaument inclinada d'uns 30 m d'ample 
que conforma la segona terrassa (T2) sobre 
el canal. Al perfil F-F’ un nou meandre de 
gir invers a l'anterior deixa veure a la seva 
part interior una superfície més o manco 
plana d'uns 40 m d'ample que forma un 
escaló ben definit a l'interior del canal i que 
és la terrassa T,. En aquest punt la terrassa 
T; pràcticament no es pot identificar degut 
a que només forma una lleu inflexió a uns 4 
m d'alçada sobre el canal. Entre els perfils 
G-G’ i H-H’, les dues terrasses es 
defineixen clarament a la part interior dels 
meandres. Al perfil G-G” es produeix la 
mateixa disposició de formes que en els 
anteriors perfils consistents en un primer 
escaló sobre la superfície del ventall (T,) a 
uns 7 m d'algada sobre el canal que 


progressivament dóna pas a una superfície 
plana de poca inclinació i que finalment 
acaba amb un nou escaló (T,) just sobre el 
canal. En aquesta zona els meandres tenen 
un gir molt ampli (Fig. 3A) i això genera 
que la distància entre les terrasses sigui de 
les més elevades i assoleixi fins a 70 m 
d'ample. Entre els perfils I-P i K-K’ 
s'observa la forma del canal en el tram de 
la desembocadura. Aquí torna a mostrar la 
mateixa forma de “V” que al seu tram 
superior a l'àpex, però a la desembocadura 
(Fig. 5, K-K”) aquesta forma es suavitza 
cap a una forma de “U”. Destaca la lleu 
depressió que s'observa al costat del canal 
(Fig. 5, J-J’) que es tracta d'un tram antic 
del canal que circulava quasi paral-lel a 
l'actual (Fig. 3A). 

Fig. 6. Perfils radials i transversals de la superfície del ventall des Barrancar. Consultar Fig. 2B per a 


la localització dels perfils. 


Fig. 6. Radial and transverse profiles of Es Barrancar fan surface. See Fig. 2B for profile location. 


Caracterització de la superfície del ventall 
des Barrancar 

El ventall des Barrancar mostra als 
transsectes radials un perfil pràcticament 
pla i inclinat que acaba abruptament amb 
un penya-segat vertical sobre la costa (Fig. 
6, A-B, A-D, A-C). Aquesta forma de gran 
tascó a la base del front muntanyós és típica 
de ventalls al-luvials caracteritzats per 


l'apilament de cossos sedimentaris. Pel que 
fa als —transsectes transversals, es 
caracteritzen per definir un perfil en el que 
hi destaca la presència d'un canal central 
fortament encaixat dins la superfície del 
ventall (Fig. 6, A-A” fins D-D'). Per altra 
banda, als perfils A-A”, B-B” i C-C” s'hi 
observen certes incisions paral-leles al 
canal principal generades per xaragalls que 

Perfils del canal principal del ventall des Barrancar 








Fig. 7. Perfils tranversals del canal principal del ventall des Barrancar. Les etiquetes Tı i T, 
assenyalen les terrasses al-luvials. Consultar Fig. 2D per la localització dels perfils. 

Fig. 7. Transverse profiles of the main channel of Es Barrancar fan. T, and T, labels point the 
alluvial fan terraces. See Fig. 2D for profile location. 


renten la base dels vessants de la conca 1 
s'endinsen una desena de metres sobre la 
superfície del ventall. El canal mostra una 
forma de “V” lleugerament esbiaixada 
degut a la presència de dues petites 
inflexions en el perfil d'un dels flancs que 
s'interpreten com a terrasses al'luvials (Fig. 
6, B-B'). Al perfil E-E” s'identifiquen dues 
incisions i algunes superfícies unides al 
canal principal amb diverses alçades que 
s'interpreten com a meandres i terrasses 
al-luvials. A més a més, entre el perfil E-E” 
i G-G” s'observa la forma convexa 
característica dels ventalls al-luvials així 
com els penya-segats verticals tallats per 
l'erosió de l'onatge a les parts distals. 


Disposició i forma de les terrasses 

Els transsectes tranversals al llarg de tot 
el canal principal han permès definir i 
descriure en detall les terrasses al-luvials 
que els models digitals d'elevacions de la 
superficie del ventall ja deixaven 
entreveure (veure Fig. 2 per a la localització 
dels transsectes, Fig. 7). El ventall des 
Barrancar mostra a l'àpex la formació d'un 
únic canal encaixat, ja que la unió dels 
tributaris es produeix just per damunt de 
l'espai ocupat pel ventall (Fig. 1B). Al llarg 
de tot el canal, els perfils van mostrant una 
forma de “V” oberta amb l'eix central 
lleugerament desplaçat segons el gir del 
meandre (Fig. 7, A-A', C-C', D-D”, E-E’, 
F-F’ i G-G'). Això fa que els flancs del 
canal manco inclinats corresponguin a la 


F. Pomar i L. del Valle, Terrasses al-luvials i processos d 'incisió durant l'Holocè a Mallorca 69 


part interior dels meandres. De fet, en 
aquesta part és on destaca la formació de 
dues terrasses (T, i T2) que es poden seguir 
de manera més o manco contínua des de 
l'àpex (Fig. 7, B-B') fins a la zona mitjana- 
distal (Fig. 7, L-L”). El perfil B-B?’ és la 
zona més proximal del ventall on ja s'hi 
defineixen dues terrasses. En aquesta zona, 
la primera terrassa (Tı) forma un escaló 
arrodonit a uns 16 m sobre el canal que a 
continuació dóna pas a una superfície 
lleugerament còncava i inclinada d'uns 20 
m d'amplada que formarà un nou escaló de 
2 m sobre el canal (T). Al tram comprès 
entre les perfils C-C” i G-G', no s'aprecien 
indicis clars de la presència de terrasses. 
Per altra banda, a partir de la Zona mitjana 
del ventall (Fig. 7, H-H') els perfils 
mostren quasi contínuament unes 
superfícies planes i inclinades a diferents 
alçades als flancs del canal. El perfil H-H’ 
és l'únic punt on s'observa la presència de 
les dues terrasses a banda i banda del canal. 
La terrassa T, es situa a uns 10 m sobre el 
canal, seguidament al flanc interior del 
meandre forma un superfície contínua i 
inclinada que només es veu interrompuda 
per la presencia d'un camí i a continuació 
apareix un nou escaló d'uns 3 m que dóna 
pas al canal. Al flanc exterior del meandre 
la terrassa T, es situa a uns 9 m sobre el 
canal formant un escaló quasi en angle 
recte, a continuació una superfície recta i 
inclinada d'uns 10 m d'ample i finalment es 
forma un petit escaló en angle recte a uns 4 
m sobre el canal. Entre els perfils I-P’ i L-L’ 
és on les terrasses mostren major 
desenvolupament. La terrassa T; assoleix 
entre 10 i 15 m d'alçada sobre el canal 
formant un gran escaló que dóna pas a una 
àmplia superfície còncava que canvia cap a 
plana i subhoritzontal. En planta abasta una 
zona de 20 a 25 m d'ample en forma de 
lòbul allargat a l'interior dels meandres 
(Fig. 3C). A continuació aquesta superfície 


es veu tallada per un escaló en general de 
forma arrodonida que es situa sobre el canal 
entre 4-8 m d'alçada (T2). Al perfil de la 
desembocadura (Fig. 7, M-M') la forma del 
canal queda desdibuixada per l'erosió de 
l'onatge que ha desmantellat un dels flancs. 


Discussió 


Processos d'incisió i disponibilitat de 
sediment en ambients al-luvials 

Les formes més rellevants de la 
superfície dels ventalls estudiats que s'han 
identificat mitjançant els MDEs estan 
relacionades amb el canal principal. Es 
tracta de terrasses al-luvials i algun canal 
abandonat que es poden atribuir a dos 
estadis d'incisió del canal principal. A més 
a més, hi ha la presència de diversos 
xaragalls que renten la superfície més 
proximal i no arriben a assolir la costa. La 
formació de canals encaixats sobre els 
ventalls al-luvials pot respondre a factors 
com canvis en el nivell de base o en la 
disponibilitat de sediment, els quals poden 
desencadenar processos erosius 
responsables d’aquestes formes. Segons 
Harvey (2011), els ventalls al-luvials poden 
passar d'un estat d'agradació a un estat 
d'incisió (dissection) pels canvis en el 
nivell de base. Aquests canvis es 
produeixen per aixecament tectònic o bé 
per canvis en el nivell de la mar o d'un llac. 
Cal dir que Mallorca representa una àrea 
relativament estable amb una activitat 
tectònica baixa sobretot a partir del Pliocè 
(Fornós et al., 2002, Giménez, 2003, Silva 
et al., 2005) cosa que fa que els canvis 
geomorfològics produits als ventalls es 
focalitzin exclusivament als canvis en el 
nivell de base relacionats amb les 
fluctuacions eustàtiques. En aquest sentit, 
un descens en el nivell de base pot 
repercutir als ventalls provocant processos 

erosius intensos sobre la seva superfície que 
desencadenin l'encaixament dels canals. 
Per altra banda, un ascens del nivell de base 
afavoreix els processos deposicionals i per 
tant, l'agradació dels ventalls. Això no 
obstant, se sap que un ascens en el nivell de 
base, en aquest cas del nivell de la mar, pot 
ser responsable de processos d'incisió dels 
canals. A ventalls costaners de la 
Mediterrània occidental, l'ascens del nivell 
de la mar durant el darrer període 
interglacial i els inicis de l'Holocè provocà 
la incisió dels canals sobre els ventalls 
degut a l'erosió de la zona distal (Harvey et 
al., 1999). L'erosió marina al peu dels 
ventalls al-luvials activa la incisió dels 
canals cap la zona distal, però aquesta 
incisió es pot anar propagant cap a la zona 
mitjana i assolir la zona proximal si l'erosió 
distal s'intensifica o si es produeix un 
augment del cabal d'aigua que alimenta el 
ventall (Harvey et al. 1999; Blair i 
McPherson, 2009; Harvey, 2011). 
D'aquesta manera a més dels canvis en el 
nivell de base, la quantitat d'aigua que 
arriba al ventall condiciona el predomini de 
processos deposicionals o erosius. Això fa 
que ventalls on hi predominen els processos 
deposicionals la proporció aigua/sediment 
sigui baixa afavorit per una disponibilitat de 
sediment alta i per contra, a ventalls on hi 
predominen els —processos erosius la 
proporció aigua/sediment sigui alta afavorit 
per una disponibilitat de sediment baixa 
(Miall, 1996, Harvey, 2011). Així les coses, 
els ventalls amb una major disponibilitat de 
sediment tendiran a l'agradació i fins i tot 
progradació i els ventalls amb menor 
disponibilitat de sediment tendiran a 
encaixar els canals dins la seva superfície. 
En aquest sentit, un dels principals factors 
que poden modificar i/o intensificar aquests 
processos és el clima (Blair i McPherson, 
2009). La successió de períodes més càlids 
i humits afavoreixen una major cobertora 


vegetal que reté sediment però també 
afavoreix una major quantitat de cabal que 
alimenta els ventalls. Per altra banda, els 
períodes més àrids i frescs afavoreixen una 
menor quantitat de cabal però el 
desenvolupament d'una vegetació més 
dispersa deixa exposat major quantitat de 
sediment (Miall, 1996). A treballs recents 
que tracten sobre Devolució 
geomorfològica de ventalls al-luvials a la 
Mediterrània ja apunten cap un control 
climàtic en el desenvolupament de ventalls 
sobretot durant períodes freds i àrids 
(Macklin et al., 2002). Per altra banda, les 
regressions marines faciliten la creació del 
suficient espai a les costes per a que els 
ventalls progradin cap a la plataforma 
continental (Andreucci et al., 2014, Pomar 
et al., 2018). A més a més, també cal 
destacar que els moments de refredament 
poden desencadenar períodes tempestuosos 
amb intenses precipitacions (Moreno et al., 
2002; Kaspar et al., 2007) capaces de 
generar importants revingudes. 


Implicacions de les terrasses al-luvials per 
a Devolució recent dels ventalls des Caló i 
es Barrancar 

Les dues terrasses identificades es 
poden atribuir a dos moments diferents 
d'incisió del canal principal dels ventalls. 
Cronològicament, aquests moments es 
situarien cap al final del desenvolupament 
màxim dels ventalls. Segons Pomar (2016) 
i Thompson (2017), el desenvolupament 
dels ventalls des Caló i des Barrancar 
s'inicià cap a finals del MIS 5 quan després 
del darrer període interglacial comencen a 
establir-se unes condicions climàtiques més 
fredes i àrides i importants moments de 
regressió marina (Fig. 8A,B). Durant aquest 
període la successió de fluctuacions 
climàtiques més fredes i relativament més 
càlides afavoreixen la formació de dipòsits 
de corrents laminars, debris-flow, canals, 

eolianites i paleosóls que caracteritzen les comencen a canviar de nou (Fig. 8B), 
successions estratigràfiques dels ventalls —establint-se un ràpid escalfament del clima i 
(Fig. SA). Cap a finals del Pleistocè un progressiu ascens del nivell marí 
superior (~14 ka) les condicions ambientals (Shakun et al., 2012, Vacchi et al., 2016). 

Fig. 8. Estratigrafia i cronologia de les seqiiéncies dels ventalls des Caló i es Barrancar. A: Columnes 
estratigràfiques sintètiques des Caló (esquerra) i es Barrancar (dreta). Els estadis isotòpics (MIS) als 
dipòsits des Barrancar s'han inferit a partir de dades de Thompson (2017). B: Corba climàtica de 
temperatura superficial de la mar i corba eustàtica pels darrers 125 ka (superior). SST=temperatura 
mitjana de la superfície de la mar (Martrat et al., 2004), MIS=cronologia dels estadis isotòpics 
(Martrat et al., 2004), nivell marí modificat de Siddall et al. (2003). Períodes de formació de ventalls 
inferits a partir de dades de Pomar (2016) i Thompson (2017). Corba eustàtica i corba climàtica de 
temperatura pels darrers 22 Xa (inferior). La franja vertical grisa assenyala el darrer període de 
sedimentació al-luvial descrit per Thompson (2017). Corbes modificades de Shakun et al. (2012), 
cronologia del darrer màxim glacial i dels episodis Bplling/Alleród/Younger Dryas inferit a partir de 
dades de Lowe i Walker (2015), cronologia dels estatges de l'Holocè inferit a partir de dades de 
IUGS (2018). 

Fig. 8. Stratigraphy and chronology of Es Caló fan and Es Barrancar fan successions. A: Synthetic 
stratigraphic logs of Es Caló (left) and es Barrancar (right). Isotopic stages (MIS) of es Barrancar 
deposits were inferred from Thompson (2017). B: Climatic curve of sea surface temperature and 
eustatic curve for the last 125 ka (upper graph). SST=sea surface temperature (Martrat et al. (2004), 
MIS-chronology of the marine isotopic stages (Martrat et al. (2004), sea level modified from Siddall 
et al. (2003). Periods of fan aggradation inferred from Pomar (2016) and Thompson (2017). Eustatic 
curve and climatic curve of temperatures for the last 22 ka (lower graph). Grey vertical strip points 
the last alluvial sedimentation period described by Thompson (2017). Curves modified from Shakun 
et al. (2012), Last Glacial Maximum and Bolling/Alleród/Younger Dryas chronologies inferred from 
Lowe and Walker (2015), Holocene stages chronology inferred from IUGS (2018). 

Tot i així, en els mil-lennis següents encara 
es produeixen fluctuacions fredes 
(Bølling/Allerød/Younger Dryas) que 
afavoreixen la formació de dipòsits de 
ventall al-luvial, arribant al darrer i més 
recent estadi de desenvolupament dels 
ventalls cap als 9,7 ka (Thompson, 2017). 
Amb tota aquesta informació sembla que 
els processos de sedimentació i agradació 
dels ventalls foren actius fins fa uns 10 ka. 
En aquest moment el clima estava assolint 
unes temperatures semblants a les actuals 
(Shakun et al., 2012) i la mar ascendia en 
petites pulsacions condicionades pel desgel 
dels casquets polars (Törnqvist i Hijma, 
2012, Rovere et al., 2018), malgrat que 
aleshores encara es situava a cotes de -20 m 
(Fig.8B). La formació de les terrasses sobre 
els ventalls des Caló i des Barrancar degué 
iniciar-se cap la meitat del primer estatge 
de l'Holocè, el Groenlandia fa uns 9 ka 
(Fig. 8B). En aquest moment es produí un 
ràpid ascens de les temperatures amb algun 
petit refredament relatiu, com el registrat a 
9,3 ka (Lowe i Walker, 2015), que degué 
afavorir la deposició dels darrers dipòsits 
que cobriren la superfície dels ventalls. A 
més a més, la ràpida transgressió marina 
(Smith et al., 2011) degué inundar gran part 
de la plataforma continental del nord de 
Mallorca suggerint que la costa es situava a 
uns -20 m per davall el nivell actual. 
Aquest context desencadenaria l'erosió 
marina de la part més distal dels ventalls ja 
que Pomar (2016) indica que era possible 
que el ventall des Caló s'estengués fins a 
mig quilòmetre cap a l'interior de la badia 
d'Alcúdia, distància a la qual se situa si fa 
no fa la cota batimétrica -20 m (IEO-IHM, 
2001). En aquest sentit, l'erosió de la zona 
distal iniciava la incisió dels canals just al 
marge dels ventalls i a mesura que la 
transgressió continuava la incisió 
s'intensificava i es propagava cap a la zona 


mitjana dels ventalls. És en aquest moment 
que la superfície dels ventalls passa a 
quedar com una superfície abandonada que 
acabà formant la terrassa T,;. A partir 
d'aquest moment les aigües d'escorrentia 
que arribin de la conca es concentraran per 
circular per dins el nou canal encaixat. A 
més a més, durant aquest període a les Illes 
Balears ja s'establia un ambient més humit 
que afavoria el creixement de vegetació 
(Burjachs et al., 1994, YII et al., 1997). Al 
final del Groenlandia es produí un 
refredament abrupte del clima que durà uns 
centenars d'anys (Törnqvist et al., 2004, 
Frigola et al., 2007, Lowe i Walker, 2015) i 
que es registra a 8,2 ka (Fig. 8B). Aquest 
refredament sembla que es traduí en una 
estabilització del nivell marí (Vacchi et al., 
2016) que degué reduir l'erosió als marges 
dels ventalls però pogué afavorir les 
condicions meteorològiques necessàries per 
provocar tempestes amb fortes precipi- 
tacions. Aquest fet suggereix que una major 
quantitat d’aigiies d'escorrentia circulant 
sobre els ventalls podria haver estat la 
responsable d'una major incisió del canal 
principal generant el desplaçament lateral 
de meandres. Aquest desplaçament podria 
estar relacionat amb l'arquitectura de les 
fàcies dels nivells més superficials dels 
ventalls. Els escalons de la terrassa T, i la 
terrassa T, estan modelats sobre 
conglomerats i bretxes clast-suportades, 
mentre que la superficie que les separa i el 
canal actual pot coincidir amb l'aflorament 
de nivells de gresos en el cas des Caló i de 
paleosòls o nivells de bretxes suportades 
per la matriu en el cas des Barrancar (Fig. 
9B). Per tant, tot això suggereix un possible 
control de la distribució espacial de les 
fàcies dels sediments que constitueixen els 
ventalls a l'hora de desenvolupar-se els 
processos d'incisió i formació de meandres. 
Al final del refredament a 8,2 Xa s'inicia 

Fig. 9. A: Vista panorámica de les terrasses al-luvials a l'interior d'un meandre del ventall des 
Barrancar. B: Secció dels dipòsits de ventall al-luvial constituits per bretxes i paleosòls exposats al 
marge del canal encaixat. S'hi observa la presència d'un paleosòl a nivell de la terrassa T>, així com 
també al flanc del canal actual. C: Vista panoràmica de la superfície de la meitat sud del ventall des 
Caló on s'hi observa un monticle atribuit a una forma dunar fòssil. 

Fig. 9. A: Panoramic viev of alluvial fan terraces on the inner part of a meander at Es Barrancar 
fan. B: Alluvial fan deposits section consisting of breccias and paleosols exposed in the flant of an 
incised channel. Presence of a paleosol at the same level of terrace T, is observed, as well as in the 
present channel flank. C: Panoramic view of the Southern half of Es Caló fan where a smooth ridge 


ascribed to a fossil dune is observed. 


l'estatge Nordgripià en el qual es tornaren a 
recuperar les temperatures i seguiren 
augmentant lleugerament assolint registres 
molt semblants a l'actualitat (Frígola et al., 
2007). L'ascens del nivell marí també es va 
reactivar arribant ja a cotes per damunt dels 
-10 m (Fig. 8B) i intensificant l'erosió 


costanera que ja devia haver desmantellat 
pràcticament tota la zona distal dels 
ventalls. Tot plegat degué iniciar novament 
la incisió del canal abandonant les 
superfícies aplanades que s'observen a 
l'interior dels meandres (Fig. 5 G-G', 7 K- 
R' i 9A). Aquest nou episodi d'incisió 

degué ser el responsable del 
desenvolupament de la terrassa T, a mesura 
que el canal actual es formava. El final de 
l'estatge Nordgripià ve marcat per un nou 
moment de refredament i aridificació 
abrupte del clima (Fig. 8B) situat a 4,2 Ra 
(Frigola et al., 2007, Lowe i Walker, 2015). 
Aquest episodi no fou tan intens com 
l'anterior i amb prou feines va durar 200 
anys, cosa que probablement no fos 
suficient per iniciar un nou episodi 
d'incisió. En aquest sentit, el nivell marí se 
situava a només 1 m per davall el nivell 
actual i se considera que fou una època 
bastant árida i de poques precipitacions (Yl 
et al., 1997, Fornós et al., 2007, Fornós et 
al., 2012). A partir d'aquest moment la 
superfície dels ventalls degueren sofrir pocs 
canvis en quant a la formació de noves 
terrasses, però sí que es degué començar a 
establir la densa vegetació arbustiva que 
veiem avui dia (Burjachs et al., 1994; YII et 
al., 1997) i que emmascara formes relictes 
com les terrasses o antigues dunes que 
cobrien els ventalls (Fig. OA i C). Amb tot, 
si tenim en compte — l'evolució 
geomorfològica descrita anteriorment dels 
ventalls des Caló i des Barrancar, es pot 
entendre que han entrat en un estadi de 
desmantellament des de fa 9 ka. Les aigiies 
d’escorrentia quasi no transporten 
sediments i això les converteix en més 
agressives quan circulen sobre el ventall, 
arrabassant els sediments dipositats amb 
anterioritat. A més a més, l'ascens 
continuat del nivell de mar progressivament 
ha erosionat els marges dels ventalls i ha fet 
retrocedir la línia de costa fins al punt que 
molt possiblement més de la meitat de cada 
ventall ha estat desmantellat i els sediments 
reciclats per les corrents marines i 
depositats en forma de platges de còdols. 


Conclusions 


La caracterització de la superfície de 
ventalls mitjançant MDEs a partir de dades 
LIDAR ha permès per primera vegada 
identificar la forma i disposició de terrasses 
sobre ventalls al-luvials de Mallorca. S'han 
descrit fins a dues terrasses situades sobre 
la zona proximal i mitjana dels ventalls des 
Caló i des Barrancar relacionades amb els 
flancs del canal encaixat que travessa els 
ventalls. Les terrasses es disposen 
generalment sobre la part interior dels 
meandres, generant àmplies superfícies 
aplanades a diferents alçades entre el Ilit del 
canal i la superfície del ventall. Alguns 
estudis recents sobre els ventalls estudiats 
han pogut establir uns marcs cronològics 
precisos de la seva formació que han 
facilitat entendre les implicacions de les 
terrasses en quant a canvis en els processos 
geomorfològics i edat aproximada de la 
seva formació. D'aquesta manera, la 
formació de les terrasses degué començar 
probablement durant la transgressió marina 
i l'escalfament del clima ocorregut als 
inicis de l'Holocè fa uns 9 Xa. L'erosió de 
la zona distal dels ventalls per part de la 
mar durant les pulsacions transgresives 1 
alguns episodis de refredament del clima 
que afavorien la formació de fortes 
precipitacions, així com també una manca 
de sediment disponible, varen activar els 
processos d'incisió del canal i de formació 
dels meandres fins en dues ocasions. A més 
a més, a partir de — l'evolució 
geomorfològica proposada en aquest estudi, 
es posa de relleu com durant l'Holocè els 
ventalls al-luvials costaners a Mallorca es 
veuen desmantellats progressivament per 
part de les aigues d'escorrentia i de l'erosió 
marina. 

